ZAPISNIK

sa **6. sjednice** Gradskog vijeća Grada Makarske

održane **19. prosinca 2013.** godine

u DVD-u Makarska

Početak u 13,00 sati.

Stručni savjetnik u Uredu gradonačelnika Drago Šimić obavio je prozivku vijećnika, konstatirao da je na sjednici nazočno 16 od 17 vijećnika te da je održavanje sjednice pravovaljano.

**Sjednici nazočni vijećnici:**

1. Zlatko Lalić
2. Miroslav Dudaš
3. Jagoda Martić
4. Viki Puharić
5. Sretan Glavičić
6. Gordana Muhtić
7. Stipe Bartulović
8. Marko Ožić Bebek
9. Kristina Kozlina Rakušić
10. Jure Brkan
11. Verica Raos
12. Zvonimir Galić
13. Stjepan Eljuga
14. Tonći Lalić
15. Aleksandar Bajić
16. Dražen Prša

**Odsutni vijećnici:**

Jure Pribisalić (opravdano odsutan)

**Ostali nazočni:**

1. Tonći Bilić, gradonačelnik
2. Dunja Buljan, pročelnica Odjela za financije i proračun
3. Dražen Kuzmanić, pročelnik Odjela za društvene djelatnosti
4. Tonći Vuković, voditelj Odsjeka za prostorno plansku dokumentaciju
5. Antonio Zec, voditelj Pogona za komunalne djelatnosti
6. Zdravko Šarić, voditelj Komunalnog redarstva
7. Miljenko Ćulav, predsjednik Odbora za financije i proračun
8. Predrag Aranđelović, predstavnik srpske nacionalne manjine za Grad Makarsku
9. Igor Batošić, županijski vijećnik
10. Petar Kelvišer, predstavnik Građanske inicijative Ruke za bolju Makarsku

**Predstavnici medija:** RMR, Makarsko primorje - Jasna Morović, Makarska kronika - Ivona Ćirak i Mladen Bagić, Slobodna Dalmacija - Ana Dragičević, TV Jadran - Željko Pašalić

Predsjednica Gradskog vijeća Jagoda Martić je na temelju članka 77. Poslovnika o radu Gradskog vijeća Grada Makarske konstatirala da je sjednici nazočna većina vijećnika.

Na početku sjednice odsvirana je himna Republike Hrvatske 'Lijepa naša domovino'. Nakon odsvirane himne predsjednica Gradskog vijeća uputila je posebni pozdrav zamjeniku gradonačelnika Miroslavu Družianiću uz želju da što prije ozdravi i vrati se na posao.

Na temelju članka 61. Poslovnika o radu Gradskog vijeća Grada Makarske, predsjednica je otvorila sat predviđen za vijećnička pitanja.

**Verica Raos** postavlja pitanja:

Mislim da nije bilo primjereno sjednicu Vijeća održati na dan pada Vukovara, grada koji je od posebnog značaja za Republiku Hrvatsku kao i sve što se u njemu događalo. Iz toga razloga, jer sam kao i mnogi nazočila hodočašću Vukovaru, na taj dan nisam bila u mogućnosti prisustvovati ovdje gdje su me građani i građanke izabrali.

1. Zadnja dva tjedna mediji izvještavaju kako se Općinski sud Makarska pripaja sudu u Imotskom. U prostorijama SDP-a dogradonačelnica Lori Veličković je održala tiskovnu konferenciju na kojoj je bila i bivša predsjednica makarskog suda. Svi su zabrinuti za budućnost Općinskog suda u Makarskoj. Od građana sam dobila dokumentaciju koja opisuje probleme makarskog suda. Gospodinu Šimiću sam dala da je podijeli vama, a dostavit ću je i medijima. Istovremeno bih zamolila predsjedavajućeg Gradskog vijeća da ovu dokumentaciju dostavi nadležnim institucijama kako bi se utvrdilo da su sve ove informacije točne. Pitanje za gradonačelnika, Državno odvjetništvo i MUP Republike Hrvatske glasi: Je li točno da se Općinski sud Makarska gasi zbog malverzacija i kriminala?

2. Četiri milijuna kuna komunalnog doprinosa se ulaže u komunalnu infrastrukturu za POS-ove stanove. Kako je moguće da se tim sredstvima ne može pokriti i rješavanje infrastrukture za dvoranu na Zelenci i da o dvorani nema ni plana ni spomena u gradskom proračunu?

3. Zašto se proračunom za 2014. ne planiraju sredstva za treću traku Bračke ulice preko puta INE. Zašto INA ima treću traku, a građani je nemaju? A ti građani svakodnevno uživaju u 'mirisima' prilikom dostave vozila INE.

**Gradonačelnik** **Tonći Bilić** odgovorio je na postavljena pitanja:

1. Što se tiče pitanja postavljenog meni, a vezano za, citiram 'gašenje makarskog suda zbog malverzacija i kriminala', mislim da su državne institucije te koje će utvrditi je li na makarskom sudu bilo malverzacija i kriminala, ili ne. Međutim, mogu samo kazati da su kontakti s resornim ministrom ostvareni. Ako ne sutra onda već sljedećeg tjedna, kada se ministar vrati sa službenog puta, imat ćemo razgovore i nadam se uspjeti. Ova gradska uprava na čelu sa mnom i mojim zamjenicima nastojat će problem makarskog suda riješiti na način kao što se to dogodilo s poreznom upravom - da sjedište njezine ispostave, kao i uslijed reorganizacije Ministarstva financija tako i Ministarstva pravosuđa, ostane u Makarskoj.

2. Projekt POS-a je projekt koji smo zatekli nije bio do kraja bio realiziran.Mi smo objavili javni natječaj, prikupili ponude i izabrali izvođače za izgradnju prometnica do POS-ovih zgrada. Očekujem da će do kraja godine, prema dinamičkom planu, spomenute prometnice biti u funkciji tih objekata, unatoč svim problemima. Mislim da ne stoji činjenica da se ne ulaže u dvoranu, ali za to je prvo potrebno stvoriti određene preduvjete. Ako bolje pogledate proračun za sljedeću godinu vidjet ćete da su određena sredstva predviđena i za dvoranu Osnovne škole Stjepan Ivičevića.

3. Što se tiče treće trake za Bračku ulicu, za taj projekt nismo zatekli nikakvu dokumentaciju. Da jesmo, sigurno bismo išli u realizaciju. Kada se ista pripremi, onda možemo ići u realizaciju.

**Stipe Bartulović** postavlja pitanja:

Nadam se da to što smo ovdje znači da više nećemo koristiti prostore hotela. Ovo je puno primjerenija prostorija, a takvu imamo i u Glazbenoj školi. Nadam se da ćemo te prostorije nastaviti koristiti do uređenja gradske vijećnice. Na početku bih želio reći da mi iz kluba SDP-a najprije pročitamo zapisnik sa prošle sjednice kako se ne bismo ponavljali u pitanjima.

1. Gospodine gradonačelniče, iz raspoloživih materijala, postupaka i vaših izjava da se zaključiti da ćete preuzete obveze i nedovršene radove po gradu kvalitetno privesti kraju, a rekli ste da za sve trebaju postojati specificirani ugovori. Sredina smo u kojoj se o svemu priča, pa na osnovu onog što sam na početku rekao pitanje glasi: Je li istina da su se neki radovi na području Zelenke izvodili bez ugovora i da se može sumnjati u pravu vrijednost izvršenih radova?

2. Iako se već vidi drugačiji pristup problematici u kulturi, ali ukupne probleme ne možemo više gledati pojedinačno, pa i zbog transparentnosti u trošenju proračunskih sredstava i povezivanja u toj domeni, razmišljate li o objedinjavanju institucija u kulturi u jedinstveni centar za kulturu?

3. Već smo upoznati s činjenicama o zanemarivanu i propadanju kulturne baštine i potrebe stavljanja iste u funkciju turizma i šireg građanstva, a posebno kad je riječ o baštini u vjerskim ustanovama. Hoćete li u novim razgovorima otvoriti nova pitanja na način da se prostori kao što je bivše kino stave u funkciju građana, naravno uz obostrana ulaganja, a bez ulaženja u vlasništvo?

**Gradonačelnik Tonći Bilić** odgovorio je na postavljena pitanja:

1. Što se tiče ugovora vezanih za oborinsku kanalizaciju i nogostup, zatečeni su ugovori u skladu s važećim propisima. U skladu s tim propisima su raspisani natječaji i izabrani izvođači. Prema dokumentaciji koju sam dobio činilo mi se da su svi radovi isplaćeni, ali nisu do kraja završeni. Međutim, riječ je o samo jednom dijelu koji nije bio obuhvaćen dotadašnjim ugovorima - konkretno vezano za oborinsku kanalizaciju kroz Zagrebačku ulicu i spoj preko magistrale. Ali, moram napomenuti jednu stvar. Ti radovi ni nisu mogli biti završeni jer svi izvedbeni projekti za te radove nisu bili gotovi. To je bio najveći problem kao i činjenica da je kad su se raspisivali natječaji jedan dio dokumentacije bio u redu, dok je jedan nedostajao. Ovih dana predana je dokumentacija za izdavanje potvrde glavnog projekta za nastavak radova na oborinskoj kanalizaciji. Vjerujem da će odmah nakon novogodišnjih blagdana, odnosno Sveta tri kralja, ti radovi biti nastavljeni.

2. Naše predizborno obećanje bilo je da ćemo sve kulturne udruge koje dobivaju novac iz gradskog proračuna na jedan način objediniti kroz centar za kulturu gdje će one temeljem projekata raspoređivati proračunska sredstva. Nadam se da taj centar za kulturu ili zajednica udruga u kulturi, kako ćemo je možda sutra zvati, neće raditi kao Zajednica sportskih udruga posljednjih godinu i pol ili dvije dana.

3. Vezano za razgovore na temu kulturne baštine i dalje smo u razgovorima s predstavnicima crkvenih vlasti i dalje želimo neke projekte koji su u njihovoj ingerenciji nastaviti, pa čak i oplemeniti. Ako govorimo o kinu koje je funkcioniralo u starom prostoru koji je vraćen crkvi, trenutno razmatramo jedan projekt i jedno idejno rješenje kako bismo ga ponovno vratili u funkciju. Ali, u novom prostoru bivše upravne zgrade Metalplastike.

**Gordana Muhtić** postavlja pitanja:

1. Ovaj mjesec je u zgradi Grada bilo predavanje o koristima i prednostima provođenja katastarske izmjere, a sve u cilju usklađivanja katastarskog i zemljišno-knjižnog stanja sa stvarnim stanjem na terenu. Prema mom neskromnom, stručnom, pravničkom mišljenju realizacija ovog projekta osnovni je preduvjet za daljnju pojačanu poslovnu aktivnost i razvitak gospodarstva našeg grada od koje bi veliku bi korist imali i građani na čijem bi se području ona provela. Sličan stav imali su i drugi stručnjaci koji su bili na prezentaciji, među ostalim voditelj Ureda za katastar i predsjednica Općinskog državnog odvjetništva, kao i sutkinja Općinskog suda. Mene zanima, gradonačelniče, kakav je Vaš stav po pitanju provođenja izmjere i što možemo očekivati u tom pogledu?

2. Budući ste poslali dopis svim zakupnicima poslovnih prostora zanima me jeste li dobili odgovore na iste i možete li neke izdvojiti. Kao što smo mogli vidjeti u medijima, dopise niste poslali samo političkim strankama nego i drugima zakupnicima kojima je istekao ugovor?

3. Veći broj građana iz Ulice Marka Marulića me zamolio za ovo pitanje. Kome se obratiti i što učiniti ako izvođač radova nakon postavljanja cijevi nije asfaltirao cestu tj. vratio je u prvobitno stanje?

**Gradonačelnik Tonći Bilić** odgovorio je na postavljena pitanja:

1. Točno je da smo prije dvadesetak dana imali prezentaciju nove katastarske izmjere koja je važna ako želimo pridobiti investitore na ovom području, ali najprije se radi o građanima, vlasnicima zemljišta koji ne mogu u njima primjerenom roku riješiti svoje probleme. Dakle, nova katastarska izmjera je prvenstveno njima namijenjena. Svi znamo koje su poteškoće oko uknjižbi ili ako netko želi prodati nekretninu ili dobiti vlasnički list. Mi ćemo tijekom sljedeće godine, na jednoj od sjednica Gradskog vijeća, raspravljati o tom pitanju i donijeti odluku je li Gradsko vijeće podržava da se ide u novu katastarsku izmjeru. Modela financiranja ima nekoliko. Jedan od njih je kreditno zaduživanje, a može biti i sufinanciranje od samih vlasnika zemljišta. Po grubom izračunu cijena bi bila 2.000 do 4.000 kuna po hektaru ili, ako gledamo za vlasnika jedne čestice zemlje, cijena bi iznosila negdje oko 600-700 kuna. U svakom slučaju, odluku mora donijeti Gradsko vijeće i mi ćemo sljedeće godini na Gradskom vijeću imati tu točku dnevnog reda.

2. Što se tiče poslovnih prostora, sve ste mogli vidjeti u medijima jer su i njima upućeni svi dopisi poslani političkim strankama i drugim korisnicima kojima su ugovori o zakupu istekli ili ističu sljedeće godine. Medijima su poslani i dopisi upućeni korisnicima koji godinama nisu imali nikakav ugovor. Samo dio njih je odgovorio na dopise. Kad dobijemo sve odgovore s njima ćemo upoznati i vas vijećnike i javnost u cjelini. Ostaje samo dilema u koju kategoriju pojedine korisnike svrstati.

3. Svaki investitor koji dobije suglasnost da može intervenirati u prometnici, zbog priključivanja infrastrukture, rješenjem je obavezan vratiti istu u prvobitno stanje. Ukoliko to nije učinjeno, nakon intervencije komunalnog redarstva se upozorava investitor, a drugi korak je da Grad sam to napravi, ali o trošku investitora kojemu će biti ispostavljena faktura. I sam primjećujem da na nekim prometnicima to nije učinjeno pa ćemo poduzeti sve mjere da se te prometnice vrate u prvobitno stanje.

**Miroslav Dudaš** postavlja pitanja:

1. Kada se otvara rodilište u Makarskoj?

2. Božićni grad radi od 9 sati ujutro do 23 sata navečer. Možete li nam reći do kojeg će datuma raditi i što će biti za Novu godinu. Hoće li kućice ostati ili će se micati, odnosno hoće li na njihovom mjestu biti nešto drugo?

3. I jedna inicijativa. U Ulici Stjepana Radića su postavljeni kontejneri za selektivni otpad, a stanovnici koji žive u toj ulici ukazali su mi na jedan mali nedostatak. Obrtnici u neposrednoj blizini - ljekarne, trgovine obućom i sl.- imaju dosta kartonskog otpada kojega nemaju gdje odložiti jer je otvor na kontejnerima za karton premali. Je li moguće da odgovorna osoba održi sastanak sa obrtnicima na ovu temu kako bi se iznašlo rješenje za ovaj problem koji je posebno naglašen u ljetnim mjesecima?

**Gradonačelnik Tonći Bilić** odgovorio je na postavljena pitanja:

1. U onom trenutku kada ministar zdravstva izda rješenje o otvaranju rodilišta, a ja se nadam da će to biti kroz siječanj ili veljaču, kao što je obećano.

2. Korisnici kućica u Božićnom gradu imaju zaključene ugovore do 30. prosinca. Na staru godinu ćemo veći dio tih objekata, posebno na donjem dijelu Kačića, ukloniti da bude više prostora za sam doček. Kroz nove ugovore, ostavit ćemo mogućnost produženja rada dan ili dva.

3. Što se tiče eko kontejnera, tzv. zelenih otoka, postavljenih kraj Peka oni će se pomoću zidića zakloniti s jedne strane tako da će ostati vidljivi samo kroz prilazni put. Što se tiče problema s kartonskim kutijama oni koji ih odlažu bi ih trebali sami usitniti ili, što je druga varijanta, deponirati ih u dvorišta Makarskog komunalca. To mogu učiniti svi građani kad je riječ o tzv. krupnom ili kabastom otpadu i to bez troška. Ali treba prethodno dogovoriti s Makarskim komunalcem kada da dođu po njega i odvezu ga.

**Zlatko Lalić** postavlja pitanja:

1. Svjedoci smo da se javno-prometne površine restorana i kafića u nekim dijelovima godine šire bez dozvole. Jesu li za to odgovorni komunalni redari i rade li oni svoj posao? Htio bih da se skine stigma s tih ljudi i da rade svoj posao kao treba u budućnosti.

**Gradonačelnik Tonći Bilić** odgovorio je na postavljena pitanja:

1. Što se tiče javno-prometnih površina točno je da je njihovo utvrđivanje i izmjera u njihovoj ingerenciji kao i dostava podatka Gradu radi izdavanja određenih rješenja. Ne mali broj puta smo bili svjedoci da korisnik ima rješenje za određenu površini koju samoinicijativno proširuje. Za sljedeću turističku sezonu će komunalni redari izaći na lice mjesta, a pogotovo za one koji rade sezonski i fiksno označiti tu površinu te imati zadatak da kontroliraju korištenje te površine. Kad kažem *fiksno označavanje* mislim na to da neće biti kao dosad *pituravanje kamena* već na način kako to rade određene institucije tj. geodeti. Rješenja će bit drugačija tj. ako se prilikom kontrole utvrdi da je korisnik javno prometne površine izašao iz dopuštenih okvira platit će kaznu, a ako se isto ponovi ostat će bez prava na korištenje javno-prometne površine tj. njegov će se objekt ukloniti. Jedino na taj način možemo uspostaviti red u gradu.

**Sretan Glavičić** postavlja pitanja:

1. Negdje u petom mjesecu Grad je privatnoj osobi prodao parcelu u vlasništvu Grada u naravni *guvno*, u naselju Prodani u Velikom Brdu. Seoska guvna su oduvijek bila centralni trgovi sela i zaseoka pa me tim više čudi ovakva odluka Grada. Kako je ova informacija slučajno procurila u javnost, a mišljenja smo da je trebala proći Gradsko vijeće, nameće se niz pitanja: zašto je *guvno* uopće prodano, je li tražena suglasnost mještana odnosno susjeda, po kojoj je cijeni prodano, je li bivši gradonačelnik smio prodavati gradsku imovinu bez natječaja i znanja Gradskog vijeća i to u predizborno vrijeme, nakon raspuštanja Gradskog vijeća. I na kraju, je li moguće raskinuti ugovor i vratiti *guvno* u vlasništvo građana, mještana Prodana? Pitanje su inicirali nezadovoljni mještani Prodana u Velikom Brdu.

2. Kameni blokovi su prilikom rekonstrukcije demontirani iz Kalalarge i pristupnih ulica. Stanovnici Prvosvibanjske pitaju: je li kamen vlasništvo Grada ili je prodan? Koja je količina kamena izvučena i dislocirana i gdje je uskladišten taj kamen i kameni blokovi tj. gdje je deponiran? Ako je kamen prodan, tko ga je kupio i po kojoj cijeni? U slučaju da je kamen Gradsko vlasništvo, što se s njim planira napraviti?

**Tonći Vuković,** voditelj Odsjeka za prostorno plansku dokumentaciju, odgovorio je na postavljena pitanja:

1. Nemojmo dovoditi prodaju u vezu s izborima i petim mjesecom jer bi u tom slučaju onda to trebali učiniti i za sve druge zaključke. Bivši gradonačelnik se u trenutku kad je postavljeno pitanje ustao i došao do mene te pitao o čemu se radi. Ako je netko pogriješio onda sam osobno pogriješio jer se radi o predmetu kojega sam osobno i radio. Formalno pravno gledajući, mislim da nema greške međutim, sa gledišta stanja u Velikom Brdu i odnosa sela prema toj prodaji može se ljudski i moralno postaviti pitanje je li nastala greška. Greška je nastala jer smo davno, još prije šest-sedam godina prodali dio te parcele, tog zemljišta, Ivanu Nemčiću. Prije otprilike godinu dana pojavile su se dvije molbe stanovnika Velikog Brda, Zorana Svaguše i Vjeke Prodana, za otkup tog zemljišta koje vi zovete *guvno*. Ja sam osobno bio u Velikom Brdu prije mjesec dana i nisam vidio to *guvno*, ali dozvoljavam da je to na neki način bilo opće dobro. Zemljište je bilo upisano kao općenarodna imovina kad samo prodavali Ivanu Nemčiću, sada je to neuređeno zemljište, a izgleda kao dvor između dvije kuće, Vjeke Prodana i Zorana Svaguše, zbog čega su i došli sa molbama da zemljište otkupe po pola. Zoran Svaguša u više je navrata dolazi kod mene da to riješimo, a ja sam bezuspješno pokušavao kontaktirati gospodina Vjeku Prodana, koji je, kako sam naknadno saznao, bio tri-četiri mjeseca u bolnici. To se događalo u veljači, a zaključak je donesen u petom mjesecu, prema tome nema veze sa izborima. Kako se Vjeko Prodan nije javljao, a s druge strane je trajao pritisak Zorana Svaguše koji je tvrdio da Vjeko Prodan odustaje i da to ostaje samo za njega. Ja sam napravio grešku što tada sam nisam izašao na teren nego sam poslao našeg geodeta gospodina Bauka sa zadatkom da mi napravi izmjere i preda situaciju po kojima ću sastaviti ugovor. Zaključak i ugovor su sastavljeni, a gradonačelnik ih je samo potpisao.

Kako nekoliko mjeseci traje pritisak mještana Velikog Brda ja sam to prenio Zoranu Svaguši s kojim je Grad zaključio ugovor i tražim i vršim pritisak da se vratimo u prvobitno stanje tj. da poništimo ugovor i to iz ljudskih, a ne formalno-pravnih razloga. Ako je selo to koristilo kao opće dobro, onda treba i ostati tako. Došao sam negdje na pola pregovora sa Svagušom. S njim je potpisan ugovor i ne možemo ga jednostrano raskinut. On predlaže da se pola novaca vrati te da njemu ostane pola od 156 kvadrata.

2. Po pitanju kamenih ploča tj. kamena kojega je najvećim dijelim bilo oko Starog mlina on je deponiran kod izvođača radova Milana Ravlića i treba ga prebaciti u skladište našeg pogona.

**Marko Ožić Bebek** postavlja pitanja:

1. Što je s manifestacijom Dalmacija Wine Expo? Zašto nismo ispregovarali ostajanje sajma u Makarskoj? Je li u pitanju nerazumijevanje važnosti sajma za Makarsku, zakašnjeli ulazak u pregovore ili postoji neki drugi dogovor s organizatorom s obzirom da je u proračunu za 2014. predviđen novac za organizaciju sajma? Predlažem da, ukoliko se zakasnilo, da se u Makarskoj organizira neki drugi sajam ili događanje.

2. Što je s uređenjem puta na predjelu Požare? U rebalansu proračuna skinuto je 200.000 kuna, a proračunom za 2014. predviđeno je 500.000 kuna. Hoće li se ulica urediti do početka turističke sezone s obzirom da je na tom području izgrađeno puno turističkih objekata pa ih loš prilaz onemogućuje u ostvarenju još boljih turističkih rezultata? Bilo bi dobro da se to u predsezoni odradi.

3. Što je sa zemljištem Platna i Peškere? Mi smo podnijeli zahtjev za izdvajanje šumskog zemljišta iz šumskog gospodarstva RH Ministarstvu poljoprivrede 17. listopada 2011., nakon što smo usvojili ta dva urbanistička plana uređenja, kad su se stekli uvjeti. Poslali smo i požurnicu 10. srpnja 2012. godine. Zanima me koje se sada aktivnosti poduzimaju, u kojoj smo fazi po pitanju ta dva zemljišta jer svi znamo koliko su ona važna za naš grad.

**Gradonačelnik Tonći Bilić** odgovorio je na postavljena pitanja:

1. Dalmacija Wine Expo će i ove godine biti u Makarskoj, ali u nešto drugačijem obliku nego dosadašnjih godina. Naime, pretprošle i dijelom prošle godine su se brojni izlagači žalili na velike vrućine bez obzira što je prošle godine bila osigurana klimatizacija. Ove godine je Dalmacija Wine Expo zamišljen malo drugačije, a što nije ovisilo ni o Gradu ni o organizatorima. Ove godine, po prvi put, sedam dana prije nego u Makarskoj, festival vina održat će se u Splitu u Dioklecijanovim podrumima. Prema informacijama koje sam osobno dobio od direktora festivala, ove će godine biti prisutni i u Splitu i u Makarskoj, a mi ćemo ovdje pokušati organizirati jednu drugačiju prezentaciju. Čak je bilo najavljeno i obaranje Guinessovog rekorda u nazdravljanju. Festival bi ove godine pokušali dovesti na Kačićev trg i u Kalalargu i na taj način revitalizirati staru gradsku jezgru. Također, predvidjeli smo sredstva i nadam se da će Dalmacija Wine Expo, zajedno s Festivalom stripa biti preteča ulaska u turističku sezonu.

2. Riječ je, ako sam dobro shvatio, o putu iznad Peveca, bivše tvornice Novak. S vlasnicima smo dogovorili da će put biti uređen do trećeg mjeseca. Geodetska snimka je gotova, a moramo vidjeti kako ćemo to riješiti s vlasnicima zemljišta - kompenzacijom za komunalni doprinos ili ćemo ići u otkup. Inače, za otkupe zemljišta smo u 2014.-oj predvidjeli cca 2 milijuna kuna.

3. U tijeku je izrada potrebne dokumentacije koju ćemo odnijeti u Ministarstvo poljoprivrede i nakon toga dobiti suglasnost da od Državne agencije za upravljanje državnom imovinom vratimo vlasništvo nad Peškerom Gradu Makarskoj. Isto tako, uz minimalne troškove, ali moram reći da nije dovoljno samo pismo namjere i donošenje urbanističkog plana uređenja, treba učiniti dodatne predradnje da bismo u Državnoj agenciji za upravljanje državnom imovinom tražili nešto u vlasništvo. Isto tako, u tijeku su postupci za područje Platna i nadam se da ćemo za godinu, godinu i pol ponovno biti vlasnici te zemlje.

**Zvonimir Galić** postavlja pitanja:

1. Je li se pregovara s Parkom prirode oko korištenja stare upravne zgrade na Sportskom centru?

2. Sadržaj Božićnog grada treba pohvaliti i dobro je da se nešto događa nakon sezone, ali ima nešto što bode oči. Koliko ove godine ima točionika za piće i koliko ima mjesta za prodaju suvenira, odnosno koliko je istih bilo prošle godine?

3. Treće pitanje je vezano za staru jezgru grada odnosno Kalalargu i ulice koje se na nju naslanjaju? Samo uređenje Kalalarge je koštalo nešto više od 4,5 milijuna kuna, a za uređenje šest ulica koje se na nju naslanjaju je planirano milijun? Kako je to moguće urediti te ulice koje se naslanjaju na Kalalargu s predviđenim novcima?

**Gradonačelnik Tonći Bilić** odgovorio je na postavljena pitanja:

1. U tijeku su pregovori i usuglašavanje nacrta ugovora između Grada i Parka prirode Biokovo, a nakon toga slijedi usuglašavanje ugovora između Grada Makarska i Ministarstva zaštite okoliša. Podsjećam da je 2008., ili 2009., izdana potvrda glavnog projekta po kojoj je trafostanica bila smještena u toj zgradi. Naknadnim dogovorom i naknadnim projektnim zadacima ta trafostanica je izmještena iz objekta. U dogovoru s ministarstvom i parkom prirode išli smo u preprojektiranje i dobit ćemo prizemlje i dva kata, kao što je i planirano, samo uz malo drugačije sadržaje, Kao prvo, u objektu neće biti trafostanice, u prizemlju će biti prezentacijska sala, na prvom katu kancelarijski prostori, a na drugom katu prostor za smještaj sportaša i gostiju sa cca 20 ležajeva. Model po kojem projekt planiramo realizirati jest da u njemu sudjeluje i Ministarstvo zaštite okoliša s određenim iznosom sredstava, a omjer će biti 60% učešće Grada, a 40% učešće Ministarstva. S tim učešćem ministarstvo će osigurati korištenje, a ne vlasništvo da ne bi bilo zabune, za svoju javnu ustanovu na određeno vremensko razdoblje. Svakako, o prijedlogu ugovora s javnom ustanovom prije potpisivanja će se detaljno raspravljati na sjednici Gradskog vijeća i to možda već sljedećoj koja će se održati polovinom siječnja.

2. Moramo najprije kazati da je dugo godina samo jedan korisnik imao ekskluzivno pravo točiti piće, a prošle godine je dopušteno još jednom. Ove godine smo to dopustili svima onima koji su izrazili želju točiti piće i smatram da je to pošteno jer neki do sada to pravo nisu mogli koristiti. Što se omjera tiče, taj dio odgovora ćete dobiti u pisanom obliku jer taj dio vodi odjel. Za sljedeću godinu mogu najaviti da ćemo korištenje javno prometnih površina prvo ponuditi svim obrtnicima, a tek ako među njima ne bude dovoljno zainteresiranih privatnim odnosno fizičkim osobama.

3. Što se tiče Kalalarge ja bih kazao ovako: investicija koja je prema javnoj nabavi bila 2.990.000,00 bez PDV-a, nakon jednog aneksa ugovora je skočila za cca 900.000,00 na 4.500.000,00 kuna, a na kraju će ispasti preko 5 milijuna. Zbog čega? Zato što je bilo dosta naknadnih radova koji nisu bili ugovoreni. Projektom Kalalarge smo nastavili jedan projekt stare gradske jezgre, jer ako se sjećate, započelo se s uređenjem Lištuna, premda ne želim ulaziti u kvalitetu radova. Nakon toga, uređen je Trg Tina Ujevića. U sljedećoj godini planiramo urediti i obnoviti tri uličice koje vežu Kalalargu i Trg Tina Ujevića, a realni troškovi ne bi smjeli biti više od milijun kuna. Uz navedene ulice treba spomenuti i Zagorsku koja će se samo trebat popločati kamenom. Još ostaju dvije ulice za urediti; ulica koja izlazi na Žbare i druga iznad Starog mlina, a plan je da to realiziramo u 2015.-oj godini. No, moram naglasiti da Trg Tina Ujevića još nije završen, a obuhvaćao je dijelove ulica koje mi planiramo dogodine obnoviti.

Nakon aktualnog sata, a u skladu s člankom 69. Poslovnika o radu Gradskog vijeća Grada Makarske, predsjednica Gradskog vijeća je predložila sljedeći dnevni red:

**Dnevni red**

1. Prijedlog Zapisnika sa 5. sjednice Gradskog vijeća Grada Makarske održane 18. studenog 2013. godine;
2. Prijedlog Odluke o proglašenju HNK Zmaj klubom od posebnog interesa za Grad Makarsku;
3. Prijedlog II. Izmjena i dopuna Proračuna Grada Makarske za 2013. godinu;
4. Prijedlog Proračuna Grada Makarske za 2014. i projekcija Proračuna Grada Makarske za 2015.-2016. godinu;
5. Prijedlog Odluke o izvršenju Proračuna Grada Makarske za 2014. godinu

**Marko Ožić Bebek**, rasprava o dnevnom redu:

U ime kluba vijećnika HDZ-HPB-HSS predlaže izmjenu naziva 2. točke dnevnog reda uz obrazloženje da će usvajanje ovakve odluke, ako se drugačije ne formulira, biti diskriminirajuće za druge klubove. Predložio je da 2. točka dnevnog reda glasi 'Odluka o uvrštenju HNK Zmaj u Proračun Grada Makarske'.

**Gradonačelnik Tonći Bilić** odgovorio je u ime predlagatelja da se prijedlog ne prihvaća uz obrazloženje da je HNK Zmaj i proteklih godina bio u gradskom proračunu pa nema potrebe donositi odluku o njegovom uvrštenju u proračun.

U raspravi su sudjelovali **Verica Raos**, koja je tražila povlačenje točke s dnevnog reda, **Stjepan Eljuga**, koji je istaknuo da je sporna samo formulacija 'od posebnog interesa' jer se kosi sa Zakonom o sportu, te **Sretan Glavičić** koji je naglasio da u raspravi nije bilo suštinskih zamjerki već samo oko forme na koju ne treba trošiti vrijeme.

Nakon kraće stanke došlo je do usuglašavanja mišljenja i kompromisnog rješenja pa je gradonačelnik **Tonći Bilić** prihvatio promjenu naziva 2. točke dnevnog reda u 'Prijedlog Odluke o izdvajanju HNK Zmaj Makarska iz financijskih sredstava Zajednice sportskih udruga'.

Prijedlog dnevnog reda dan je na usvajanje u izmijenjenom obliku:

**Dnevni red**

1. Prijedlog Zapisnika sa 5. sjednice Gradskog vijeća Grada Makarske održane 18. studenog 2013. godine;
2. Prijedlog Odluke o izdvajanju HNK Zmaj Makarska iz financijskih sredstava Zajednice sportskih udruga;
3. Prijedlog II. Izmjena i dopuna Proračuna Grada Makarske za 2013. godinu;
4. Prijedlog Proračuna Grada Makarske za 2014. i projekcija Proračuna Grada Makarske za 2015.-2016. godinu;
5. Prijedlog Odluke o izvršenju proračuna Grada Makarske za 2014. godinu

Prijedlog dnevnog reda je jednoglasno usvojen, sa 16 glasova za.

1. **Prijedlog Zapisnika sa 5. sjednice Gradskog vijeća Grada Makarske održane 18. studenog 2013. godine;**

Prijedlog Zapisnika je usvojen sa 15 glasova za i 1 suzdržanim.

1. **Prijedlog Odluke o izdvajanju HNK Zmaj Makarska iz financijskih sredstava Zajednice sportskih udruga;**

Uvodno obrazloženje dao je **gradonačelnik** **Tonći Bilić.**

U raspravi su sudjelovali vijećnici **Stjepan Eljuga** i **Sretan Glavičić**, koji su u ime klubova vijećnika podsjetili na povijest kluba od osnivanja do danas te njegovu važnost u sportskom i društvenom smislu, te vijećnik **Marko Ožić Bebek**.

Prijedlog je usvojen jednoglasno, sa 16 glasova za.

**3. Prijedlog II. Izmjena i dopuna Proračuna Grada Makarske za 2013. godinu;**

Nakon kratkog izlaganja **Miljenka Ćulava**, predsjednika Odbora za financije i proračun, uvodno obrazloženje dala je **Dunja Buljan**, pročelnica Odjela za financije i proračuna Grada Makarske koja je u ime predlagatelja predložila 2 amandmana:

**1. AMANDMAN** - projekt izgradnje solarnih panela na stambenim objektima - smanjenje prihoda i primitaka za 1.050.000,00 kuna

**2. AMANDMAN** - primjena mjera energetske učinkovitosti u javnoj rasvjeti -smanjenje prihoda i primitaka za 2.254.500,00 kuna

Nakon kratkog izlaganja gradonačelnika **Tonća Bilića**, u raspravi su sudjelovali vijećnici **Stipe Bartulović**, **Zvonimir Galić**, **Marko Ožić Bebek**, **Jure Brkan** i **Verica Raos** te pročelnica Odjela za financije i proračun **Dunja Buljan** i voditelj Odsjeka za prostorno plansku dokumentaciju **Tonći Vuković**.

Prijedlog II. Izmjena i dopuna Proračuna Grada Makarske za 2013. godinu s dva amandmana usvojen je s 10 glasova za i 6 suzdržanih.

Nakon zatražene pauze od 15 minuta i utvrđivanja kvoruma, sjednica je nastavljena.

**4. Prijedlog Proračuna Grada Makarske za 2014. i projekcija Proračuna Grada Makarske za 2015.-2016. godinu;**

Nakon kratkog izlaganja **Miljenka Ćulava**, uvodno obrazloženje dala je pročelnica Odjela za financije i proračun **Dunja Buljan**.

Proračun za 2014.predstavio jei gradonačelnik **Tonći Bilić,** a pročelnik Odjela za društvene djelatnosti **Dražen Kuzmanić** i **Tonći Vuković,** voditelj Odsjeka za prostorno planiranje, upoznali su vijećnike s programima odjela.

U raspravi je sudjelovali vijećnici **Stipe Bartulović,** **Jure Brkan, Marko Ožić Bebek**, **Gordana Muhtić, Kristina Kozlina Rakušić, Verica Raos, Stjepan Eljuga, Tonći Lalić** i **Zlatko Lalić.**

**Jure Brkan**, u ime kluba vijećnika HDZ-HSS-HPB, predložio je 19 amandmana:

**1. AMANDMAN**: Građenje objekata i uređaja za javne površine - kapitalni projekt izgradnja dječjih igrališta, boćališta i skate park – predviđen iznos sa 200.000 kuna podignuti na 300.000 kuna. Izvor: prihodi od komunalnog doprinosa

**2. AMANDMAN**: Građenje objekata i uređaja za javne površine – staviti kapitalni projekt Šetalište Put Cvitačke, nastaviti s uređenjem šetnice koja je došla do tenis terena. Predviđeni iznos 700.000 kuna, izvor: prihodi od komunalnog doprinosa

**3. AMANDMAN**: Građenje objekata i uređaja za javne površine - staviti Šetalište dr. Franje Tuđmana- nastaviti s uređenjem šetnice na glavnoj makarskoj plaži koja zahtijeva rekonstrukciju. Predviđeni iznos 200.000 kuna, izvor: prihodi od komunalnog doprinosa

**4. AMANDMAN**: Program objekata i uređaja za nerazvrstane ceste – kapitalni projekt Zadarska ulica. Predviđeni iznos za 2014. godinu od 500.000 kuna podignuti na 1.000.000,00 kuna, izvor: prihodi od komunalnog doprinosa

**5. AMANDMAN**: Građenje objekata i uređaja za javne površine - kapitalni projekt Trg ispred Kraljice mira na Zelenki. Predviđeni iznos za 2014. godinu od 200.000 kuna podignuti na 5.000.000,00 kuna, izvor: prihodi od komunalnog doprinosa

**6. AMANDMAN**: Građenje objekata i uređaja za nerazvrstane ceste - kapitalni projekt ulica paralelna sa Zadarskom. Predviđeni iznos za 2014. godinu od 100.000 kuna podignuti na 400.000 kuna, izvor: prihodi od komunalnog doprinosa

**7. AMANDMAN:** Građenje objekata i uređaja za nerazvrstane ceste - kapitalni projekt križanje Ulice S. Ivičevića- ulaz u naselje Istok. Predviđeni iznos za 2014. godinu od 100.000 kuna podignuti na 300.000 kuna, izvor: prihodi od komunalnog doprinosa

**8. AMANDMAN**: Građenje objekata i uređaja za nerazvrstane ceste - kapitalni projekt Ulica Put Moče. Predviđeni iznos za 2014. godinu od 300.000 kuna podignuti na 600.000 kuna, izvor: prihodi od komunalnog doprinosa

**9. AMANDMAN**: Građenje objekata i uređaja za nerazvrstane ceste - kapitalni projekt ulice na Dugišu - Put Dugiša. Predviđeni iznos za 2014. godinu od 100.000 kuna podignuti na 400.000 kuna, izvor: prihodi od komunalnog doprinosa

**10. AMANDMAN**: Građenje objekata i uređaja za nerazvrstane ceste - kapitalni projekt Ulica u Moči – paralelna s magistralom. Predviđeni iznos za 2014. godinu od 0,00 kuna podignuti na 400.000 kuna, izvor: prihodi od komunalnog doprinosa

**11. AMANDMAN**: Građenje objekata i uređaja za nerazvrstane ceste - kapitalni projekt Zagrebačka ulica. Predviđeni iznos za 2014. godinu podignuti sa 200.000 kuna na 500.000 kuna, izvor: prihodi od komunalnog doprinosa

**12. AMANDMAN**: Građenje objekata i uređaja za nerazvrstane ceste - kapitalni projekt izgradnja prometnica u obuhvatu UPU-a Volicija 1. Predviđeni iznos za 2014. godinu od 0,00 kuna podignuti na 200.000 kuna

**13. AMANDMAN**: Građenje objekata i uređaja za nerazvrstane ceste - kapitalni projekt izgradnja prometnica u obuhvatu UPU-a Platno. Predviđeni iznos za 2014. godinu od 0,00 kuna podignuti na 200.000 kuna, izvor: prihodi od komunalnog doprinosa

**14. AMANDMAN**: Građenje objekata i uređaja za nerazvrstane ceste - kapitalni projekt izgradnja prometnica na područjima UTP, UPU-a Zapad 1,2 i 3. Predviđeni iznos za 2014. godinu od 0,00 kuna podignuti na 200.000 kuna, izvor: prihodi od komunalnog doprinosa.

**15. AMANDMAN**: Građenje objekata i uređaja za odvodnju i pročišćavanje otpadnih voda - kapitalni projekt izgradnja oborinskog sustava na području grada. Predviđeni iznos za 2014. godinu od 300.000 kuna podignuti na 2.000.000,00 kuna, izvor: opći prihodi i primici.

**16. AMANDMAN**: Izgradnja kapitalnih objekata - kapitalni projekt izgradnja sportske lučice. Predviđeni iznos za 2014. godinu od 100.000 kuna podignuti na 800.000 kuna, izvor: prihodi od koncesija i koncesijskih odobrenja

**17. AMANDMAN**: Gradnja kapitalnih objekata - kapitalni projekt igralište za male sportove na GSC-u. Predviđeni iznos za 2014. godinu od 100.000 kuna podignuti na 300.000 kuna, izvor: prihod od prodaje nefinancijske imovine

**18. AMANDMAN**: Izgradnja kapitalnih objekata - dodati kapitalni projekt školska sportska dvorana Zelenka. Predviđeni iznos za 2014. godinu 0,00 kuna podignuti na 2.500.000,00 kuna, izvor: prihod od prodaje nefinancijske imovine

**19. AMANDMAN**: Izgradnja kapitalnih objekata - kapitalni projekt žičara. Predviđeni iznos za 2014. od 0,00 kuna podignuti na 1.300.000,00 kuna, izvor: prihod od prodaje nefinancijske imovine

**Stjepan Eljuga** predložio je 2 amandmana:

**1. AMANDMAN**: HNK Zmaju predloženih 350.000 kuna povećati na 370.000 kuna, izvor: program opremanja i informatizacije uprave

**2. AMANDMAN:** Gorskoj službi spašavanja predloženih 75.000 kuna povećati na 100.000 kuna, izvor: program opremanja i informatizacije uprave

Nakon odgovora na pitanja vijećnika iz rasprave, **gradonačelnik Tonći Bilić** se očitovao o 19 amandmana oporbenog kluba vijećnika:

**1. AMANDMAN** nije prihvaćen.

U glasovanju je 6 vijećnika bio za, a 10 protiv.

**2. AMANDMAN** nije prihvaćen.

U glasovanju je 6 vijećnika bio za, a 10 protiv.

**3. AMANDMAN** nije prihvaćen.

U glasovanju je 6 vijećnika bio za, a 10 protiv.

**4. AMANDMAN** nije prihvaćen.

U glasovanju je 6 vijećnika bio za, a 10 protiv.

**5. AMANDMAN** nije prihvaćen.

U glasovanju je 6 vijećnika bilo za, a 10 protiv.

**6. AMANDMAN** nije prihvaćen.

U glasovanju je 6 vijećnika bilo za, a 10 protiv.

**7. AMANDMAN** nije prihvaćen.

U glasovanju je 6 glasova bilo za, a 10 protiv.

**8. AMANDMAN** nije prihvaćen.

U glasovanju je 6 vijećnika bilo za, a 10 protiv.

**9. AMANDMAN** nije prihvaćen.

U glasovanju je 6 vijećnika bilo za, a 10 protiv.

**10. AMANDMAN** nije prihvaćen.

U glasovanju je 6 vijećnika bilo za, a 10 protiv.

**11. AMANDMAN** nijeprihvaćen.

U glasovanju je 6 vijećnika bilo za, a 10 protiv.

**12. AMANDMAN** nije prihvaćen.

U glasovanju je 6 vijećnika bilo za, a 10 protiv.

**13. AMANDMAN** nije prihvaćen.

U glasovanju je 6 vijećnika bilo za, a 10 protiv.

**14. AMANDMAN** nije prihvaćen.

U glasovanju je 6 vijećnika bilo za, a 10 protiv.

**15. AMANDMAN** nije prihvaćen.

U glasovanju je 6 vijećnika bilo za, a 10 protiv.

**16. AMANDMAN** nije prihvaćen.

U glasovanju je 6 vijećnika bilo za, a 10 protiv.

**17. AMANDMAN** nije prihvaćen.

U glasovanju je 6 vijećnika bilo za, a 10 protiv.

**18. AMANDMAN** nije prihvaćen.

U glasovanju je 6 vijećnika bilo za, a 10 protiv.

**19. AMANDMAN** nije prihvaćen.

U glasovanju je 6 vijećnika bilo za, a 10 protiv.

Gradonačelnik se očitovao o amandmanima vijećnika **Stjepana Eljuge**.

**1. AMANDMAN**: HNK Zmaj predloženih 350.000 kuna povećati na 370.000 kuna, izvor: program opremanja i informatizacije uprave

Amandman se prihvaća.

**2. AMANDMAN:** Gorskoj službi spašavanja predloženih 75.000 kuna povećati na 100.000 kuna, izvor: program opremanja i informatizacije uprave

Amandman nije prihvaćen.

Nakon gradonačelnikovog obećanja da će traženo povećanje biti isplaćeno iz proračunske pričuve, amandman je povučen.

Prijedlog Proračuna Grada Makarske za 2014. godinu i projekcija za 2015.-2016. godinu s jednim amandmanom usvojen je s 10 glasova za i 6 suzdržanih.

**5. Prijedlog odluke o izvršavanju proračuna za 2014. godinu;**

Uvodno obrazloženje dao je **Miljenko Ćulav**, predsjednik Odbora za financije i proračun.

Prijedlog odluke o izvršavanju proračuna za 2014. usvojen je jednoglasno, sa 16 glasova za.

Sjednica je završila u 17 sati i 50 minuta.

Zapisnik vodila: Ivana Pleić, dipl. novinarka

Tajnik Predsjednica

Gradskog vijeća Gradskog vijeća

Drago Šimić, dipl.iur. Jagoda Martić, dipl.ing. kemije